# Ръководство за конвертиране на филми от

# DVD в DivX формат

На всеки може да се случи да си купи филм на DVD, който му е особено ценен и би искал да има задълго. Тъй като носителите лесно се повреждат (драскат, цапат и т.н.), добре е човек да има копия на най-ценните си данни. В това няма нищо лошо и незаконно. За съжаление, DVD технологиите все още са твърде нови, записващи устройства не се срещат кой знае колко често (особено в България - малко хора могат да си ги позволят), а и носителите са скъпи.

За сметка на това CD-R и CD-RW навлизат масово в ежедневието ни. Поради достъпните цени както на носителите, така и на самите устройства, най-удачният вариант е данните да се записват на CD-R дискове. Единственият им проблем е малкият им капацитет (650, максимум 700 MB), а решението - данните да се компресират така, че да се събират на малък брой такива носители. В случая с филми от DVD това е компресията MPEG-4, по-известна като "DivX ;-)".

Целта на този сайт е да ви запознае с процеса на създаване на DivX филми. Указанията са изцяло с практическа насоченост, базирани са на нашия опит (натрупан по метода на пробите и грешките). Процесът се състои от поредица стъпки, всяка от които може да бъде реализирана по много различни начини (с различни инструменти и т.н.). Тук ще опишем най-добрите според нас инструменти и методи за постигане на всяка от стъпките, а от там - и качествен резултат.

Имайте предвид, че данните тук са предназначени за използване само когато законът го позволява. Авторите не носят отговорност за вашите действия. ПРАВИТЕ ВСИЧКО НА СВОЯ ОТГОВОРНОСТ!!!

А сега да преминем към първата стъпка - сдобиване с основните инструменти, които ще ни трябват по-нататък.