# Декодиране на DVD-то

DVD дисковете са кодирани с цел да се предотвратят опити за копиране. Методът за кодиране, който използват, се нарича CSS. Той позволява файловете да бъдат копирани от DVD диска, но копията ще съдържат повредени и безполезни данни.

Освен CSS, филмите на DVD и защитата Macrovision. Тя позволява да се гледат филмите, но внася шумове при опит те да бъдат презаписани (например на видеорекордер), и може да попречи да бъдат гледани при някои ситуации (например когато сигнала от DVD-то минава през видеорекордер и чак тогава към телевизора).

DVD дисковете имат и т.нар. region защита (зонова защита). Тя служи, за да попречи дисковете да бъдат гледани в държави, където съответният филм все още не е излязъл на DVD. С тази защита обаче няма да се занимаваме, защото тя не е пречка да копирате филми от вашата зона (България се намира във 2-ра зона).

За да се преодолеят обаче CSS и Macrovision, данните от диска трябва да бъдат декодирани. За целта могат да се използват много програми, наречени DVD Rippers. Тази, която ние ви предлагаме, е DVD Decrypter, защото има много възможности и няма правни проблеми както нашумялата напоследък DeCSS (използваща крадени кодове).

С програмата се работи изключително лесно. След като поставите диска в DVD устройството си, трябва да го пуснете с плеъра, който обикновено използвате. Това се прави, за да се "отключи" DVD-то и да има достъп до файловете на него. Достатъчно е да го пуснете за няколко секунди.

След това вече идва ред и на самия DVD Decrypter. Достатъчно е да изберете като Source директорията VIDEO_TS от DVD диска, а за Destination - някоя директория на хард диска ви, където има достатъчно място. DVD Decrypter ви улеснява, като по подразбиране е избрано устройството, на което имате най-много свободно място (в случая на screenshot-а просто няма достатъчно ;-).

Маркирайте всички файлове, натиснете "Decrypt", и от тук нататък декодирането е грижа на DVD Decrypter. След като той си свърши работата, вече имате копиран филм, който можете да гледате и конвертирате (и всичко друго).

DVD Decrypter разполага и с меню, от където можете да нагласите как точно да става декодирането, но настройките по подразбиране вършат прекрасна работа.