Video Capture Guide

I.Увод.

В това ръководство ще се запознаете с основите на capture-процеса при VIVO картите. Неговата цел е да Ви научи да прехвърляте качествено аналогов видеосигнал към компютъра си, използвайки метод и софтуер, позволяващ да постигнете значително по-добри резултати отколкото с фирмения Ви MPEG-2 софтуер. В настоящата тема се спирам единствено на кепчъринг с карти, използващи WDM драйвери – тяхната алтернатива (VfW) е доста архаична и е извън експлоатация. Въпреки това разликите между двата типа се свеждат до използваните драйвери и някои детайли в самия кепчъринг процес, които ще отбележа изрично. В статията съм ползвал снимков материал от http://www.doom9.org/, както и голяма част от техния обширен tutorial по темата.

II.Изисквания.

1.Хардуер.

а)Бърз и голям харддиск – кепчърингът е изключително обемна процедура, което налага да имате свободно дисково пространство, а фактът че се извършва в реално време, налага минимум 7200 rpm и значителен кеш. За да Ви ориентирам, ще кажа, че с по-малко от 20GB за двучасов запис не тръгвам наникъде.

б)Процесор над 1 Ghz.

в)Източник на аналогов сигнал – телевизор, VCR или видеокамера, притежаващи видео- и аудиоизходи.

2.Софтуер.

а)Фирменият Ви софтуер, включен към CD-то на видеокартата.

б)VirtualDub, снабден с необходимите кодеци и филтри.

в)Инсталирани WDM драйвери за видеокартата Ви, които можете да изтеглите от сайта на производителя.

III.Подготовка.

1.Преди да започнете каквото и да е конфигуриране на софуера, трябва да се убедите, че сте свързали правилно компютъра си с аналоговия източник. За целта трябва да разполагате със S-Video преходника, включен в комплекта към видеокартата Ви, както и с прилежащите видео- и аудио кабели. Процедирате по следния начин: свързвате Video-Out на източника с Video-In на преходника; Audio-Out на източника с Line-In на звуковата карта.

2. Пускате източника (телевизор, VCR, видеокамера) и нагласяте канала. Обърнете внимание, че, ако ползвате телевизор за източник, по време на целия процес не трябва да сменяте канала, същото важи и за VCR без тунер.

3.Стартирате фирмения софтуер (за nVIDIA картите най-често това е WinProducer3) – това е задължителна и неизбежна стъпка, която трябва да повтаряте преди кепчъринг. Еднократното му пускане инициализира сигнала на видеокартата и въпросната програма вече не е необходима, но ако рестартирате машината си, процедурата трябва да бъде повторена отново.

4.Убедете се, че в Control Panel - Sounds and Audio Devices – Advanced – Options – Properties – Recording има сложена отметка на Line-In, след което натиснете OK. След това сложете отметка в полето Select на Line-In.

5.Много е важно как е конфигуриран и Cotrol Panel - Power Management (в никакъв случай харддисковете Ви не трябва да се изключват след определен интервал от време). Препоръчителните настройки, поне докато трае кепчърингът, са да зададете “Never” на абсолютно всички опции, включително на Screensaver и StandBy на монитора.

IV.Кепчъринг.

1.Стартирайте VirtualDub и преминавате в режим capture от File – Capture AVI. В менюто Capture сложете отметки и на двете полета DirectDraw Acceleration, ако ползвате WindowsXP или Windows2000.

2.От менюто Audio – Compression избирате CD Quality; от менюто Audio – Volume Meter настройвате нивото на звука (препоръчвам да се услили до максимум, което ще се отчете от червената скала).

3.От менюто Video: ако ползвате WDM базирана карта (Philips чипсет), слагате отметка на Overlay; ако чипсетът Ви е BT8x8 (VfW драйвери), избирате Turn Off Overlay. В случай че машината Ви е слаба, може да изключите и опцията Preview с цел намаляване на изпуснатите кадри.

4.В менюто Capture – Settings настройвате Framerate на 25 и слагате отметки пред Lock video stream to audio.

5.В менюто Capture – Timing активирате Resample audio data dynamically to match video clock, за да избегнете загуба на синхрон между видео и аудио потока.

6.В менюто Capture – Disk I/O настройте Chunk size na 512K, a Chunks in buffer на 2.

7.Поради спецификите на файловите системи (въпреки че WindowsXP и 2000 може да се справя с файлове от почти всякакъв рaзмер със своята NTFS), препоръчително е в менюто Capture – Capture Drives – Add spill drives да се зададе VirtualDub да цепи файла, щом достигне големина от 2GB. За да се активира тази опция, в менюто Video трябва да се сложи отметка пред Enable multisegment capture.

8.От менюто Video – Set custom format трябва да зададете разделителната способност, в която ще извършвате кепчъринга. Препоръчвам 720х576 (PAL) или 360х576 (1/2 PAL), ако имате слаба машина и не Ви достига дисково пространство. В полето Data format изберете YUY2, UYVY или в краен случай RGB. В случай че сте направили компромис с качеството и сте избрали резолюция ½ PAL, има някои допълнителни настройки, които трябва да се направят. Както виждате, линните по вертикала никога не се променят (576), като този дисбаланс се коригира по следния начин: в менюто Video – Vertical Reduction слагате отметка на 2:1 Cubic. Не препоръчвам 2:1 linear, защото “замазва” картината.

9.От менюто Video – Compression изберете кодека, който ще използвате за кепчъринга. Препоръчвам само и единствено PicVideo MJPEG Codec, всички останали алтернативи така надуват файла, че ще трябва да си заделите един 160GB харддиск при всички положения. Настройте Quality на 19 (в краен случай на 18, ако не Ви достига дисково пространство), Luminance Quality да е 2, а Chrominance Quality – 3.

10.Всички настройки от точки 1-9 се правят еднократно при първото пускане на VirtualDub – за да ги запишете, в менюто Capture – Preferences сложете отметки на всички опции, започващи със Save. Позиционирайте Default capture file в същата директория, където зададохте spill drives малко по-горе. Занапред настройките са запазени и няма да Ви се налага да ги въвеждате повторно.

11.След като веднъж сте запаметили настройките, кепчърингът по същество започва оттук. При всяко последващо стартиране на VirtualDub, започвате от стъпка 11, без да изпълнявате предходните 10 точки, защото вече са запазени като опции. От менюто Capture избирате Capture video или просто натискате F6.

По време на кепчъринга ще виждате следния екран (много внимателно следете количеството на Frames dropped – ако са повече от 30 на час, разминаването между картина и звук става фрапантно):

12.За да завършите кепчъринга, натиснете Esc или изберете от менюто File – Exit capture mode. Предстои доста работа по допълнителната обработка и ретуширане на видеото или т.нар. postprocessing.

а)Заредете готовия файл във VirtualDub от менюто File – Open video file. Задължително сложете отметка в полето Automatically detect and load additional segments.

б)За да постигнете търсеното качество на картината, трябва да приложите няколко допълнителни филтъра, и то в определена последователност. На първо място deinterlacing – от менюто Video – Filters – Add изберете Deinterlace map plugin и натиснете OK. Настройките на филтъра оставете по подразбиране. Ето и какъв е проблемът, с който този филтър се справя, забележете множеството хоризонтални линии в картината:

в)Много често в долния край на картината последните 10 линии се трансформират в изкривяване, което прилича на образ от видеолента, която се нуждае от tracking. За да се премахне този визуален “шум”, се прилага филтърът null transform от менюто Video – Filters – Add. Просто отрежете долните “дефектни” линии, като на око задавате offset пиксели в диалоговите полета за X и Y. С този филтър на практика “изрязвате” видеото, като решавате какво да се вижда и какво не.

г)Идва ред на оразмеряването (resizing), което си е направо наука и се изисква доста практика и най-вече калкулатор, ако искате да пoстигнете full screen ефекта, т.е. да няма черни линии отгоре и отдолу на видеото, когато се максимизира, а да “пълни” екрана. Ако не гоните подобни перфекционистични цели, ще Ви се размине значително по-лесно. По познатия вече механизъм добавяте филтъра resize, и го конфигурирате, както следва: Filter Mode – Precise Bicubic (A=-0.75). В полетата Width и Height задайте желаните от Вас размери на видеото, като е добре да спазвате 4:3 пропорция. Ако искате изцяло да премахнете черните ленти, погледнете тук: http://store3.data.bg/pchelp/Multimedia/Capture/WinTemp/_tc/www.doom9.org/index.html?/capture/capturing_vdub.html. Самата процедура е доста трудоемка от гледна точка на изчисленията, които трябва да извършите, а и не съм сигурен дали резултатът си струва усилията.

13.След като зададохте всички необходими филтри, следва да кодирате филма с DivX или xViD, използвайки за предпочитане two pass системата, което е обект на друга тема.

Връзки:

VirtualDub 1.5.10

PicVideo MJPEG Codec v3

DeinterlaceMAP v1.0