# Конвертиране и синхронизация на субтитри

И така, вече имаме AVI файл с филма, който обработваме, и субтитри за него във формат SRT. Това, което следва да направим, е да проверим дали субтитрите са синхронизирани с филма (макар и рядко, възможно е да има някакво изместване), и да ги конвертираме до формат SUB, който се използва от плеъра Micro DVD. За целта ще използваме програмата SubSync (може да има и по-нова версия).

Отваряме AVI файла, като използваме бутончето "..." до полето "AVI" (отваря се стандартен Browse прозорец, в който избираме файла, който ни трябва). По същия начин отваряме и SRT файла.

Ако сега позиционираме някъде във филма, и използваме бутона Play, заедно с филма в полето "Next Subtitle" ще виждаме как ще вървят субтитрите. Ако нещо с тях не е наред (например закъсняват или избързват), можем да ги нагласим с бутона "Edit Subtitles". В прозореца, който ще се появи, можем да редактираме субтитрите, да ги изместваме поединично напред, назад, да ги удължаваме и скъсяваме, както и цялостно да ги изместим напред или назад, или да ги "свием" или "разтегнем" всички наведнъж.

Най-често обаче (в малкото случаи, когато се налага корекция) просто ще се налага изместване напред или назад на всички наведнъж, което става с бутона "Shift". В новопоявилото се прозорче трябва просто да укажем с колко време трябва да се изместят субтитрите, и накъде - към началото или към края на филма.

Когато всичко със субтитрите е наред, записваме промените обратно в SRT файла чрез бутона "Save Subtitles". После пак чрез същия бутон ги записваме и в SUB формат. Само че тъй като в SUB файловете времената се задават с номер на кадър, а не с часове/минути/секунди, при запис или зареждане на такива файлове ще ни бъде искано да въведем и кадровата честота на филма (при DVD-тата, които се ползват в Европа и са по стандарт PAL, кадровата честота е 25 кадъра в секунда, а при американските DVD-та, които са по стандарт NTSC - 23.976 кадъра в секунда).

С това работата ни със SubSync завършва.

Много важно е да помним, че ако по-късно се наложи да запишем филма на повече от един компакт-диск, не е нужно да правим каквото и да било със субтитрите. Трябва да запишем по едно копие от тях на всеки от дисковете, а когато след това гледаме второто (евентуално третото) CD от филма, Micro DVD ще измества субтитрите с колкото трябва (ориентирайки се по информацията от INI файла колко кадъра да пропусне).