# Конвертиране към AVI

## FlasKMPEG: Global Project Options

Global Project Options се състои от няколко таба - Video, Audio, Post Processing, Files и General. Таба "Video" може да се види на горния screenshot. В него се задават размера на кадъра (при повечето DVD-та е 720x576, но може да бъде различно число. FlasKMPEG обикновено помни последната въведена стойност, но ако не сте сигурни дали филмът е с такава разделителна способност, натиснете "Show Output Pad", там дайте "Reset Settings", след което "Hide", за да го скриете пак).

Тук е и мястото, където можете да зададете кадровата честота. За стандарта PAL (по който се правят DVD-тата в Европа) честотата е 25 кадъра в секунда. 23.976 е за САЩ (стандарт NTSC).

Deinterlace video служи за поправяне на образа, когато е записан в т.нар. interlaced режим (презредова развивка). Това означава, че в един кадър са записани четните редове, в следващия - нечетните, после пак четните и т.н. Това понякога може да се види в някои допълнителни материали към филми, и в този случай, за да изглеждат добре, когато се направят на DivX, трябва да се включи "Deinterlace video". За главния филм това обикновено не се налага (надали има такива филми). Хубаво е тази опция да е изключена, и да се включва само когато има нужда от нея.

iDCT Options при 3DNow оптимизираната версия на FlasKMPEG позволява да се настройва по какъв начин да става инверсната дискретна косинусова трансформация. Опитът сочи, че Athlon Optimized Hybrid дава най-добри резултати.

Да преминем към таба Audio. В него се настройва как да бъде обработван звука. DVD-тата са на 48000 Hz, и е добре тук да се зададе също 48000. Хубаво е винаги да указвате тази стойност, защото 44100 може да предизвика проблеми със синхронизацията на видеото и аудиото. Използвайте 44100 само когато DVD-то също е на 44100, или когато обработвате MPEG-2 файлове на 44100 (по-долу ще видим как да разберем каква е честотата).

За нашите нужди, Audio Mode трябва да бъде "Decode audio". По този начин звукът се компресира по зададения от нас начин.

В таба Post Processing може да се укаже с какъв метод да се осъществи смяната на размера на филма (ако укажем размер на кадъра различен от оригиналния, например 2 пъти по-малък), както и самия размер на кадъра. Опцията "Keep aspect ratio" трябва винаги да бъде включена. В бъдещите версии на FlasKMPEG поведението и е променено, така че много трябва да се внимава.

По принцип, размер на кадъра 720x576 е с съотношение 4:3. Повечето DVD-та днес се правят с различни съотношения - например 16:9 (1.85:1), 2.35:1 и други. Това означава, че филмът на практика е записан с по-малка разделителна способност (по вертикала), и отгоре и отдолу има черни ленти. Те трябва да бъдат отрязани, за да ги няма в AVI файла - те не носят никаква информация, а гълтат около 70 MB при AVI с размер 650 MB. Т.е., когато ги отрежем, ни остава повече място за полезна информация, а от там - и по-високо качество на филма. За да отрежем лентите, натискаме бутона "Show Output Pad", и FlasKMPEG ни показва избран от него кадър от филма.

За бутона "Reset settings" вече казахме - той изключва Letterbox и Crop, и прави размера на кадъра такъв, какъвто е на DVD-то.

Опцията "Letterbox" служи за добавяне на черни ленти, така че ще я оставим изключена. Важната за нас опция е "Crop" (отрязване). Включваме я, след което с бутона "-" пред "Height" (височина) намаляваме височината на прозореца (реже се отдолу). Това ни позволява да даваме "+" на "Top Offset" (горно отместване), което иначе не е достъпно. Увеличаваме горното отместване, докато изчезне горната черна лента (ако по някое време не може да дадем по-голямо отместване, значи не сме намалили достатъчно височината на кадъра). Докато го правим, виждаме как целия кадър се качва нагоре. Обикновено отместването е кратно на 8, но не е задължително (в нашия случай стана точно 128, което е кратно на 8). След това донагласяме височината ("Height"), докато отдолу също не остане черна лента. Някои филми имат малки черни ленти и отстрани, с което се справяме по същия начин.

Сега вече можем да видим истинската разделителна способност на AVI-то, което ще получим (в нашия случай - 720x320). Натискаме "Hide" и се връщаме обратно в Global Project Options.

Следва табът Files. В него трябва единствено да укажем пътя към AVI файла и името му (без разширението AVI). Полето "Output MPEG/AC3 audio file" е неактивно, защото аудиото ще се съдържа вътре в самия AVI файл.

Накрая в "General" указваме каква част от филма да бъде обработена. Включваме "Complete whole file", т.е. обработка на целия филм. Ако тази опция се изключи, трябва да се зададе продължителността на филма. Хубаво е тя да се задава в кадри, защото FlasKMPEG 0.594 има бъг тук и не отчита правилно броя секунди.