# Разцепване / съединяване на AVI файлове

Да предположим, че по някаква причина AVI файлът, който сме получили, не се събира на един компактдиск, било то защото филмът е бил прекалено дълъг и сме решили, че е по-добре да го разпрострем на 2 компактдиска, за да не загубим от качеството, или пък нещо не сме внимавали в картинката. Друг вариант пък е от недоглеждане да сме задали във FlasKMPEG да не се направи целия филм, ами примерно, 3/4 от него, след което сме решили да си поправим грешката, и сме направили останалата 1/4 от него отделно. В единия случай ще трябва да разцепваме получения файл на две или повече части, а в другия - да съединяваме два или повече файла в един. И в двата случая обаче на помощ ни идва програмата VirtualDub.

Когато искаме да разцепим,зареждаме файла от "File / Open video file...". После от менюто "Video" указваме "Direct stream copy", т.е. нареждаме на VirtualDub да копира директно съдържанието на видеопотока, а не да ко декодира и после кодира наново (което в определени случаи може да е полезно, но при нас просто ще скапе филма). В менюто "Audio" правим същото, като освен това се уверяваме, че е избрано "AVI audio" (т.е. звукът да се взима от AVI-то, а не от някъде другаде).

След това трябва да потърсим подходящо място, където да разцепим филма. Много е важно цепенето да става преди ключов кадър (кадър, който носи цялата информация за себе си, за разлика от "обикновените", които носят информация само за разликата с предишните). Това се прави, за да не се повреди началото на втория фрагмент от филма (всеки AVI файл задължително трябва да започва с ключов кадър). На помощ ще ни дойдат бутоните с ключета - "предишен ключов кадър" и "следващ ключов кадър".

Намирането на точното място за цепене не е много лесно, защото няма как да се ориентираме за размера на файла, който би се получил. В менюто "File" има възможност "Save segmented AVI...", в което може да се укаже размер на сегментите, но с нея не можем да разцепим филма, защото тя няма да го направи на ключов кадър (по принцип AVI файловете нямат такова нещо като ключови кадри, те са специфични за някои кодеци, включително DivX, докато VirtualDub работи с AVI файлове като цяло). Тя обаче може да ни помогне да видим къде горе-долу се намира границата, която искаме да постигнем, за да можем възможно най-точно да преценим къде точно искаме да разрежем филма. Хубаво е това да става някъде, където има смяна на сцена във филма, защото няма да е приятно после, когато гледаме филма, главния герой да си прекъсне изречението (или думата) на средата. Тук DivX версия 4 ще ни улесни, тъй като, за разлика от версия 3, която слага ключови кадри на равни интервали от време, версия 4 ги слага там, където прецени, че има смяна на сцена (но не по-рядко от някакъв интервал, в нашите настройки - 10 секунди).

В нашия пример, филмът, който трябва да разцепим, е 1.33GB (1362MB). Очевидно е, че ако искаме да го запишем на компактдискове, ще трябва да го разцепим така, че да се събере на два диска по 700MB. Затова избираме "Save segmented AVI...", и в полето "File segment size limit in megabytes" указваме 700. Избираме и подходящо име, натискаме "Save" и записът започва.

След като бъдат създадени сегментите, трябва да отворим първия и да си преценим (едновременно с това гледайки и във VirtualDub къде са ключовите кадри) къде преди края му е най-подходящото място да се направи истинския разрез. В нашето примерче това е кадър номер 101062.

След като сме избрали точния ключов кадър, където ще цепим, идва време да запишем първия истински сегмент. Тъй като той няма да включва ключовия кадър (който ще е първи кадър на втория сегмент), позиционираме на предния (чрез натискането на клавиша "стрелка наляво" на клавиатурата) и използваме бутона "Set selection end" за да укажем, че това ще е края на сегмента. След това отиваме в началото на филма и с бутона "Set selection start" указваме, че това ще е началото на сегмента.

Сега вече сме готови да запишем сегмента. От менюто "File" избираме "Save as AVI...", избираме подходящо име за първия сегмент, натискаме "Save" и обработката започва. Когато приключи, можем просто да натиснем клавиша "Delete", за да изрежем така маркираната част от филма и да останем само с това, което трябва да бъде във втория сегмент. После пак чрез "File / Save as AVI..." записваме в друг файл и втората част на филма. С това разцепването завършва.

Съединяването на два файла в един е много по-просто. Само трябва да заредим първия, след това с опцията "Append AVI segment..." от менюто "File" долепваме за него другия файл (и третия и т.н., ако има), и ги записваме като нов AVI файл (разбира се, уверявайки се, че сме избрали "Direct stream copy" в менютата "Video" и "Audio").